Christina Olumeko (ALT), 2024-12-10:
Tak for ordet, og tak til Dansk Folkeparti for at løfte en meget vigtig debat.
For på mange måder var det jo overraskende, da Socialdemokratiet pludselig udtrykte ønske om, at danskernes pensionsalder kunne stige lidt langsommere, og det var, synes jeg, en lidt spøjs udmelding, måske lidt inspireret af Lars Løkke Rasmussen, for det var noget med, at man skulle kunne trække sig lidt mindre senere – det var lidt svært at forstå.
Og selv om der ikke var så mange kalorier i den udmelding, er vi i Alternativet, når vi lige tænker efter, egentlig ret glade for, at Socialdemokratiet har startet debatten, for det gav anledning til at tænke hele systemet forfra.
Hvis vi træder et skridt tilbage og spørger os selv, hvad det egentlig er for et pensionssystem, som kunne harmonere med vores behov, så kan vi i Alternativet se, at der er et eller andet galt.
For vores pensionssystem hører fortiden til.
Det er et system bygget til et industrisamfund: Vi fødes, vi går i skole, vi arbejder, vi går på pension, og vi dør.
Men er det virkelig sådan, vi skal blive ved med at leve?
Skal vi have et liv, hvor det er svært at gå op og ned i tempo, et liv, hvor man af mange partier her i Folketinget anses som et minus i regnearket over arbejdsudbud, hvis man har brug for at trække stikket i en periode?
Det er et system, hvor man først og fremmest skal passe ned i den store støbeform.
Vores pensionssystem er ude af trit med virkeligheden, og det er ude af trit med mennesker, så derfor skal der lyde en stor tak til Socialdemokratiet for at løfte debatten, om end jeg ville ønske, at Socialdemokratiet og regeringen arbejdede mere for at skabe mere fleksibilitet, for det er det, det bør handle om.
Debatten her i dag handler meget om pensionsalderen.
Skal den lidt op, skal den lidt ned, skal den fortsætte med at stige, eller skal den stige lidt mindre mere?
I Alternativet arbejder vi for at skabe et system, der understøtter, at vores liv kan være langt mere fleksibelt og foranderligt, at vi kan have et liv, hvor det er nemmere at skifte karriere eller uddannelse, sætte tempoet ned midt i livet, passe syge børn eller tage en tænkepause.
Det var bl.a. derfor, vi på vores sommergruppemøde lancerede en større og meget visionær reform af vores pensionssystem, som skulle gøre det muligt at bruge pensionen i løbet af livet.
Og vi kommer også til i det næste stykke tid at lave lignende progressive forslag.
For det er det, der er brug for.
Vi synes, de politiske partier skal blande sig en smule mindre i, hvad danskerne bruger deres tid på.
Vi synes ikke, tiden skal låses til bestemte faser af livet.
Vi skal frisætte tiden yderligere.
Vi fødes, vi lærer hele livet, vi skaber og bidrager, når vi kan, vi hviler, når vi har brug for det, og vi lever et liv i konstant forandring.
Det er fremtidens bæredygtige samfund.
Så skal jeg selvfølgelig også komme ind på det lovforslag, vi skal behandle i februar.
Ikke overraskende kommer Alternativet til at stemme imod.
Vores holdning er, at så længe vi ikke har et fleksibelt og foranderligt system, vil vi ikke støtte, at pensionsalderen stiger.
Men vi håber, at de forhåbentlig kommende forhandlinger kan handle om andet end bare pensionsalder og fleksibilitet, men også f.eks. om noget af det, Radikale Venstre var inde på i forhold til tilbagetrækningsordningerne.
Tak for ordet.